Temeljem članka 30. stavak 1. točka 2., a u svezi s člankom 11. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.), Skupština Osječko-baranjske županije donijela je na ___ sjednici ____2022. godine


ODLUKU

o dodjeli pomoći jedinicama lokalne samouprave
na području Osječko-baranjske županije 


I. 	OPĆE ODREDBE

Članak 1.

Ovom Odlukom uređuju se kriteriji, mjerila i postupak za dodjelu pomoći iz proračuna Osječko-baranjske županije (u nastavku: Županija) jedinicama lokalne samouprave na području Županije (u nastavku: jedinice lokalne samouprave) za programe i projekte koji podižu kvalitetu života stanovnika i kojima se rješavaju potrebe lokalnih zajednica (u nastavku: projekti), ako su u proračunu Županije (u nastavku: proračun) za tu namjenu osigurana sredstva.

	Ova Odluka se ne odnosi na projekte jedinica lokalne samouprave koji su posebno navedeni u proračunu i za koje su utvrđeni krajnji korisnici sredstava. Ovi projekti financiraju se na način kako je to uređeno odlukom o izvršenju proračuna.

Članak 2.

	Izrazi koji se koriste u ovoj Odluci, a imaju rodno značenje, odnose se jednako na muški i ženski spol.


II. 	NAMJENA, KRITERIJI I MJERILA ZA IZRAČUN I RASPODJELU POMOĆI

Članak 3.

Pomoć se odobrava jedinicama lokalne samouprave za izradu i izmjenu prostornih planova te za ulaganja u kapitalne projekte - rashode za nabavu nefinancijske imovine, prioritetno za gospodarsku, komunalnu, društvenu i povezanu infrastrukturu, a što uključuje vodoopskrbu, odvodnju i pročišćavanje otpadnih voda, ceste, poduzetničku infrastrukturu, poduzetničke inkubatore, društvene domove, objekte protupožarne zaštite, kuće oproštaja, športske objekte i terene, dječja igrališta i vrtiće, biciklističke staze i ostale društvene objekte u vlasništvu jedinica lokalne samouprave na području Županije. 

	Pomoć se ne odobrava za nabavu osobnih automobila.

	Pomoć se odobrava za ulaganja koja će biti izvršena nakon podnošenja zahtjeva, ali se može odobriti i za ulaganja temeljem kojih su plaćeni ili će biti plaćeni računi u godini u kojoj se podnosi zahtjev za dodjelu pomoći.

Članak 4.

Kriteriji za odobravanje pomoći su sljedeći:
· proračunski prihod po stanovniku,
· ukupna vrijednost projekta,
· stupanj realizacije projekta,
· financijski udio jedinice lokalne samouprave u projektu, 
· ranije odobrene pomoći Županije jedinici lokalne samouprave,
· naročit doprinos projekta razvoju lokalne zajednice i
· doprinos projekta ujednačenom razvoju Županije. 

Članak 5.

	Pomoć jedinicama lokalne samouprave odobrava se prema kriterijima iz članka 4. ove Odluke  i mjerilima koja su iskazana brojem bodova za svaki od utvrđenih kriterija.

Članak 6.

Proračunski prihod po stanovniku utvrđuje se prema prihodima ostvarenim u zadnjoj godini za koju su objavljeni službeni podaci. 

Proračunski prihod po stanovniku odnosi se na ostvarene prihode jedinice lokalne samouprave u promatranoj godini bez pomoći i primitaka od financijske imovine i zaduživanja.

Temeljem kriterija iz stavka 1. ovoga članka za projekt se dodjeljuje sljedeći broj bodova:

· za prihod do 2.500,00 kuna 	 - 30 bodova,
· za prihod od 2.500,01 - 3.000,00 kuna	 - 25 bodova,
· za prihod od 3.000,01 - 4.000,00 kuna	 - 15 bodova i
· za prihod veći od 4.000,00 kuna	 -   5 bodova.

Članak 7.

	Temeljem kriterija ukupne vrijednosti investicije za projekt se dodjeljuje sljedeći broj bodova:

· za projekt vrijednosti do 1.000.000,00 kuna	 -   5 bodova,
· za projekt vrijednosti od 1.000.000,01 - 10.000.000,00 kuna	 - 10 bodova i
· za projekt vrijednosti veće od 10.000.000,00 kuna	 - 15 bodova.

Članak 8.

Pod stupnjem realizacije projekta podrazumijeva se postotni udio realiziranih radova, odnosno usluga, u odnosu na ukupno ugovorenu cijenu radova ili usluga. 

Temeljem kriterija iz stavka 1. za projekt se dodjeljuje sljedeći broj bodova:

· za investiciju realiziranu do 30%	 -   5 bodova,
· za investiciju realiziranu od 30,01 - 70%	 - 10 bodova i
· za investiciju realiziranu više od 70%	 - 15 bodova.

Članak 9.

	Pod financijskim udjelom jedinice lokalne samouprave u projektu podrazumijeva se postotni udio jedinice lokalne samouprave u ukupnoj vrijednosti projekta prema njegovom financijskom planu.
	
Temeljem kriterija iz stavka 1. ovoga članka dodjeljuje se sljedeći broj bodova:

· za udio jedinice lokalne samouprave do 50%	-   5 bodova, 
· za udio jedinice lokalne samouprave 50,01 - 90,99%	- 10 bodova i
· za udio jedinice lokalne samouprave više od 90,99% 	- 15 bodova.

	Članak 10.

	Kod primjene kriterija ranije odobrenih pomoći Županije jedinici lokalne samouprave promatra se proteklo petogodišnje proračunsko razdoblje. Visina pomoći dodijeljena jedinici lokalne samouprave u tom razdoblju dijeli se s brojem stanovnika te jedinice lokalne samouprave prema zadnjem popisu stanovnika za koji su objavljeni službeni podaci.

	Jedinice lokalne samouprave redaju se od jedinice lokalne samouprave s najvišim iznosom dodijeljene pomoći iz proračuna Županije utvrđenim prema formuli iz stavka 1. ovoga članka.

	Redni broj na rang listi utvrđenoj temeljem stavka 1. i 2. ovoga članka množi se s 2 i tako se utvrđuje broj bodova za svaki od projekata po kriteriju iz stavka 1. ovoga članka.  

Članak 11.

Temeljem kriterija naročitog doprinosa kapitalnog projekta razvoju lokalne zajednice za projekt  se dodjeljuje 10 - 100 bodova, a prema ocjeni Povjerenstva iz članka 17. ovog Pravilnika.

Članak 12.

[bookmark: _GoBack]Temeljem kriterija doprinosa kapitalnog projekta ujednačenom razvoju Županije za program se dodjeljuje se  5 - 50 bodova, a prema ocjeni Povjerenstva iz članka 17. ovog Pravilnika.

Članak 13.

	Rang lista prijavljenih projekata (u nastavku: rang lista) utvrđuje se prema zbroju dodijeljenih bodova za svaki projekt utvrđen prema člancima 6. - 12. ove Odluke. 


III.	POSTUPAK ODOBRAVANJA POMOĆI

Članak 14.

		Postupak dodjele pomoći pokreće se i provodi temeljem Javnog poziva koji objavljuje Župan. 

Javni poziv se objavljuje na internetskim stranicama Županije i otvoren je u rokovima određenim planom dodjele potpora. 

Članak 15.

	Javni poziv sadrži podatke osobito o:
· nazivu tijela koje objavljuje javni poziv,
· namjeni za koju se dodjeljuje pomoć,
· kriterijima vrednovanja,
· iznosu sredstava planiranom u proračunu za tu namjenu,
· načinu, mjestu i roku podnošenja prijave, 
· postupku odlučivanja i načinu objave odluke o dodjeli pomoći,
· postupku i razlozima za podnošenje prigovora i
· načinu korištenja odobrene pomoći.

Uz Javni poziv objavljuju se i potrebni obrasci koje utvrđuje Župan: obrazac prijave projekta, obrazac financijskog plana, obrazac izjave o nepostojanju dvostrukog financiranja, obrazac ugovora o financiranju projekta, obrazac izvješća o utrošenim sredstvima.

Članak 16.

		Uz prijavu za dodjelu pomoći prilaže se sljedeća dokumentacija: 
-	raspoloživa dokumentacija o kapitalnom programu (financijski i opisni plan kapitalnog projekta,   ugovor o obavljanju radova/usluga, računi, privremene ili okončane situacije),
-	izjava o nepostojanju dvostrukog financiranja i
-	ostala dokumentacija po zahtjevu Povjerenstva.

Članak 17.

Radi obavljanja određenih zadaća kod dodjele pomoći jedinicama lokalne samouprave Župan osniva i imenuje Povjerenstvo za dodjelu pomoći jedinicama lokalne samouprave iz proračuna Osječko-baranjske županije (u nastavku: Povjerenstvo). 
Povjerenstvo ima predsjednika i četiri člana.

Članovi Povjerenstva biraju između sebe zamjenika predsjednika Povjerenstva.

	Mandat Povjerenstva traje do isteka mandata Župana.

	Članovi Povjerenstva imaju pravo na naknadu prema odredbama općih akata Županije kojima se uređuje rad radnih tijela.

Članak 18.

		Povjerenstvo radi na sjednicama koje saziva predsjednik Povjerenstva ili u njegovoj odsutnosti zamjenik predsjednika Povjerenstva.

Povjerenstvo odlučuje većinom glasova ukupnog broja članova.

		 	Povjerenstvo o svom radu vodi zapisnik. 

			Na pitanja o radu Povjerenstva koja nisu uređena ovom Odlukom primjenjuju se postupovne odredbe općeg akata kojim se uređuje rad stalnih radnih tijela Županije koja imenuje Župan.
 
Članak 19. 
 
 	U izvršavanju svoje zadaće Povjerenstvo obavlja sljedeće poslove: 
· razmatra podnesene prijave te utvrđuje njihovu pravodobnost i potpunost te jesu li ispunjeni uvjeti iz Javnog poziva, 
· boduje projekte sukladno člancima 6. - 12. ove Odluke i utvrđuje rang listu prijavljenih projekata,
· predlaže Županu odobravanje pomoći jedinicama lokalne samouprave prema utvrđenoj rang listi projekata, a s obzirom na traženi iznos pomoći i osigurana sredstva u proračunu za tu namjenu, te ga izvještava o nepotpunim prijavama i
· obavlja po potrebi i druge poslove vezane uz provedbu ove Odluke. 

Ako su u proračunu Županije osigurana sredstva za izmjenu prostornih planova i za ulaganja u kapitalne projekte Povjerenstvo utvrđuje posebne rang liste projekata za svaku od navedenih namjena ukoliko su za to prijavljeni projekti. 

Članak 20. 

	Nepotpune prijave se ne razmatraju, a o tome se izvještavaju podnositelji prijave. 

Članak 21.

	Po prijedlogu Povjerenstva Župan donosi Plan raspodjele sredstava jedinicama lokalne samouprave za određenu godinu (u nastavku: Plan).  Planom se utvrđuju jedinice lokalne samouprave kojima se dodjeljuju sredstva, projekti za koje se dodjeljuju sredstva i iznos sredstava koji se dodjeljuje iz proračuna za određeni projekt.

	Plan se objavljuje na internetskim stranicama Županije u roku od 8 dana od dana njegova donošenja i nije konačan do isteka roka za prigovor, odnosno do donošenja odluke o pristiglim prigovorima. 
	Smatra se da su prijavitelji čiji je projekt prihvaćen za financiranje obaviješteni o rezultatima dodjele pomoći objavom Plana na internetskim stranicama, a prijavitelji čiji projekt nije prihvaćen za financiranje ili čija je prijava nepotpuna, obavještavaju se o tome putem elektroničke pošte u roku od 8 dana od dana donošenja Plana.


Članak 22.

	Podnositelji prijave na javni poziv mogu podnijeti prigovor na Plan u roku od 8 dana od dana objave Plana na internetskim stranicama Županije, odnosno u roku od 8 dana od dana zaprimanja obavijesti o neprihvaćanju financiranja projekta, odnosno zaprimanja obavijesti o nepotpunoj prijavi.

	O podnesenim prigovorima Župan odlučuje u roku od 15 dana od dana isteka rokova iz stavka 1. ovoga članka. 

	Istekom roka za prigovor, odnosno donošenjem odluke Župana o pristiglim prigovorima, Plan postaje konačan.

Članak 23.

	S jedinicom lokalne samouprave za čiji projekt se odobre sredstva iz proračuna zaključuje se ugovor. Ugovorom se uređuju međusobna prava i obveze.

	Ugovor osobito sadrži odredbe o Planu, nazivu projekta za koji se dodjeljuje pomoć, iznosu odobrenih sredstava, obvezi podnošenja opisnog i financijskog izvješća o utrošenim sredstvima, kontroli namjenskog trošenja sredstava, obvezi povrata neutrošenih sredstava ili nenamjenski utrošenih sredstava i obvezi korisnika pomoći javno isticati činjenicu da je projekt sufinanciran sredstvima Županije.

Članak 24.

	Odobrenu pomoć korisnik pomoći može koristiti isključivo za provođenje aktivnosti predviđenih projektom.

	Iznimno, uz posebno obrazloženje i iz opravdanih razloga, po procjeni Povjerenstva, korisnik pomoći može odobrena sredstva koristiti i za druge aktivnosti u okviru odobrenog projekta.  


IV. 	ZAVRŠNE ODREDBE 

Članak 25.
 
Administrativne, tehničke i stručne poslove vezane uz dodjelu potpora obavlja upravno tijelo Županije nadležno za gospodarstvo. 

Članak 26.

Ova Odluka stupa na snagu osmog dana nakon objave u "Županijskom glasniku". 



KLASA: 
URBROJ: 
Osijek, 



	Predsjednica 
	Ivana Bagarić 

